Forslaget tager sigte på at styrke EU's kystvagters kapacitet til at reagere på trusler og risici på det maritime område, bl.a. ved at forbedre samarbejdet mellem alle relevante civile og militære aktører. Hermed undgås dobbeltarbejde, samtidig med at det sikres, at hovedaktørerne (navnlig EU-agenturer) handler ensartet og effektivt og sammen udvikler synergier. Med forslaget tages der hensyn til behovet for mere kontrol på det maritime område, mens arbejdsbyrden begrænses for de nationale forvaltninger og for EU-administrationen.

Forslaget vedrører støtte til nationale myndigheder, der udfører kystvagtfunktioner på nationalt plan og EU-plan og, hvor det er relevant, på internationalt plan. Det er således en del af de kontrolforanstaltninger, der tager sigte på at gennemføre et effektivt kontrolsystem med henblik på at sikre overholdelse af alle regler i den fælles fiskeripolitik, hvilket hører under EU's enekompetence. Nærhedsprincippet finder derfor ikke anvendelse.

Formålet med initiativet er at forbedre samarbejdet og koordinationen mellem de relevante myndigheder i EU-medlemsstaterne, EU-agenturer og andre organer, der udfører kystvagtfunktioner, med henblik på at fremme udviklingen i retning af en europæisk kystvagtkapacitet/et europæisk kystvagtsystem. Det underliggende problem er, at kystvagtfunktioner, såsom grænsekontrol, eftersøgnings- og redningsaktioner, fiskerikontrol, forureningsbekæmpelse m.v., i øjeblikket udføres af over 300 myndigheder i medlemsstaterne, og at disse ikke altid er koordineret ordentligt, end ikke på nationalt plan. Da dette forslag fremmer samarbejdet og koordinationen mellem myndigheder, der udfører kystvagtfunktioner, er det i fuld overensstemmelse med EU's politikker om migration, såvel som transport og mobilitet.

Lovforslaget udgør en del af en række foranstaltninger, som Kommissionen har foreslået med henblik på at øge beskyttelsen af Europas ydre grænser, herunder europæisk samarbejde på kystvagtområdet, hvilket også omfatter et forslag om ændring af Rådets forordning (EF) nr. 1406/2002 om oprettelse af et europæisk agentur for søfartssikkerhed (EMSA) og et forslag om Rådets forordning om oprettelse af et europæisk agentur for grænse- og kystbevogtning. De indholdsmæssige ændringer i nærværende forslag er identiske med de foreslåede ændringer til forordningen om oprettelse af EMSA og de foreslåede bestemmelser om europæisk kystvagtsamarbejde i forslaget til en forordning om oprettelse af et europæisk agentur for grænse- og kystbevogtning.

Formålet med dette lovforslag om et styrket europæisk samarbejde om kystvagtfunktioner er at forbedre samarbejdet og koordinationen mellem de relevante EU-agenturer med henblik på at fremme synergierne mellem deres respektive tjenester og dermed gøre det muligt for agenturerne at levere mere effektive og omkostningseffektive tjenester, det tjener flere forskellige formål, til de nationale myndigheder, der udfører kystvagtfunktioner.

Behovet for at forbedre samarbejdet og koordinationen mellem de myndigheder, der udfører kystvagtfunktioner, er efterfølgende blevet anerkendt i EU's søfartslovgivning, EU-strategien for maritim sikkerhed samt en handlingsplan, som Rådet vedtog i 2014, og i den europæiske dagsorden for migration, som Kommissionen vedtog i 2015.

I 2014 afsluttede Kommissionen en feasibilityundersøgelse, der havde til formål at undersøge behovet for at forbedre samarbejdet og koordinationen mellem de nationale organer og de agenturer, der udfører kystvagtfunktioner. I undersøgelsen peges der på en række områder, hvor der kunne arbejdes tættere sammen, særlig når det drejer sig om operationel overvågning og udveksling af data, som danner grundlag for udførelsen af alle disse funktioner.

I medlemsstaterne er der i øjeblikket over 300 civile og militære myndigheder med ansvar for at udføre kystvagtfunktioner på en lang række områder, såsom maritim sikkerhed og sikring, eftersøgnings- og redningsaktioner, grænsekontrol, fiskerikontrol, toldkontrol, generel retshåndhævelse og miljøbeskyttelse. Til udførelsen af disse funktioner får de nationale myndigheder støtte fra en række EU-agenturer, navnlig Det Europæiske Agentur for Grænse- og Kystbevogtning, Det Europæiske Agentur for Søfartssikkerhed og EU-Fiskerikontrolagenturet ("EFCA").

Da denne foranstaltning gennemføres af EFCA, vil evalueringen indgå i femårsevalueringen af agenturet. Kommissionen fremsender resultaterne af evalueringen og anbefalingerne heri til Europa-Parlamentet og Rådet og offentliggør dem.

•Forklarende dokumenter (for direktiver)

Ikke relevant

•Nærmere redegørelse for de enkelte bestemmelser i forslaget

EFCA har i dag ansvaret for at bidrage til bekæmpelsen af IUU-fiskeri. EFCAs erfaring med bekæmpelsen af IUU-fiskeri i international sammenhæng er meget vigtig for den europæiske kystvagts kapacitet og grænsekontrol, fordi IUU-fiskeri ofte har forbindelse til andre kriminelle aktiviteter til søs. EFCA har udviklet en ekspertise inden for risikostyringsstrategier, identifikation af eventuelle IUU-fiskeriinteresser gennem analyse af tusindvis af fangstattester, operationel koordination og inspektion, herunder i international sammenhæng. I den forbindelse bistår agenturet aktivt tredjelande med gennemførelsen af uddannelse og kapacitetsopbyggende aktiviteter. EFCA har takket været sit internationale mandat indtil videre udviklet en solid ekspertise i gennemførelsen af fælles inspektionsplatforme, og agenturet har fortsat et godt netværk med EU og tredjelande. EFCA har på det seneste udvekslet inspektører med Tyrkiet i Middelhavet og tilbyder regelmæssigt uddannelsesseminarer til EU-inspektører og inspektører fra Albanien, Tyrkiet, Libanon, Israel, Egypten, Tunesien, Algeriet og Marokko.

1.Forordningen omfatter udveksling af informationer, der opnås ved at fusionere og analysere data i skibsmeldesystemer og andre informationssystemer, som agenturerne står for eller har adgang til. Den vil fremme informationsudvekslingen blandt agenturerne. Dette vil gøre det muligt for EFCA at implementere systemer til udveksling mellem agenturer, at iværksætte alle tilhørende feasibilityundersøgelser og at etablere en permanent datatjeneste og et EU-dataknudepunkt. Ved at gøre status over agenturets erfaring med de tilsyns-, kontrol- og overvågningsforanstaltninger (MCS), som gælder fiskeriet, ved hjælp af fælles ressourceanvendelsesplaner og EU-inspektører og ved at udvide anvendelsesområdet og tilrettelægge fælles operationer med inspektører, der har beføjelser inden for forskellige politikområder (menneskesmugling, smugling af migranter, fiskeri, grænsevagter, miljø, narkotikahandel, våbenhandel, fartøjssikkerhed osv.) vil EFCA bedre kunne støtte udvekslingen af de data, der er indsamlet i forbindelse med kontroller og inspektioner, hvilket bl.a. omfatter fartøjsovervågningssystemer (FOS) og elektroniske rapporteringssystemer (ERS). FOS-data er satellitbaserede overvågningssystemer. De gør det muligt til enhver tid at kende ethvert fartøjs position i realtid samt dets tidligere bevægelser til søs. Dataene er meget nyttige i forbindelse med migrationskontrol, da de muliggør både grænsekontrol og eftersøgnings- og redningsaktioner. De kan afsløre, at et fiskefartøj lægger til i en havn for at sætte immigranter af. Eftersom disse data også omfatter fartøjets hastighed, er det muligt at afsløre, om et fartøj f.eks. sejler ved en lavere hastighed, fordi det er tungt lastet med migranter, eller fordi det har et andet fartøj på slæb. ERS-systemer anvendes af fiskere til elektronisk at registrere og rapportere data om deres fiskeaktiviteter. De gør det derfor muligt at afsløre usædvanlige eller ulovlige aktiviteter, hvis der foretages en sammenligning med lignende data vedrørende lignende aktiviteter i et givet område. Da disse data også omfatter en landingsopgørelse, gør de det muligt at finde ud af, hvor et skib har sat ulovlige migranter af og eventuelt taget ulovlige migranter ombord.

2.Forordningen omfatter levering af overvågnings- og kommunikationstjenester baseret på den nyeste teknologi, herunder rumbaseret og jordbaseret infrastruktur og sensorer monteret på enhver form for platform. Dette vil gøre det muligt for agenturet at institutionalisere samarbejdet mellem nationale, europæiske og internationale partnere. Agenturet vil således kunne udvikle et system til vurdering af risici på højt niveau vedrørende tilsyns-, kontrol- og overvågningsaktiviteter, som udbygger de nationale og regionale systemer, der i øjeblikket findes. Det vil bl.a. gøre det muligt at gennemføre aktiviteter, der har til formål at afsløre eventuelle irregulære aktiviteter i samarbejde med de andre agenturer. I de senere år har EFCA gennem sin deltagelse i relevante projekter under det 7. rammeprogram og sit samarbejde med Det Europæiske Søfartssikkerhedsagentur (EMSA) om udviklingen af "EFCA MARSUV Imdate" fået betydelig erfaring med korrelation, analyser og fortolkning af maritime oplysninger. I dag er EFCAs evne til at foretage nærmere overvågning af adfærd anerkendt, hvilket igen fører til en mere effektiv anvendelse af de til rådighed værende patruljeringsmidler. Da EFCA er opført som en kommende slutbruger af Copernicus' sikkerhedstjenester, agter agenturet at videreudvikle og dele denne kapacitet og resultaterne heraf med andre agenturer.

3.Forordningen omfatter kapacitetsopbygning på nationalt plan og på EU-plan, idet der skal udarbejdes retningslinjer, henstillinger og bedste praksis og ydes støtte til uddannelse og udveksling af personale med henblik på at fremme udvekslingen af oplysninger og samarbejdet om kystvagtfunktioner. EFCA vil derved kunne skabe større opmærksomhed om maritim sikkerhed og sikring, eftersøgnings- og redningsaktioner samt grænse- og fiskerikontrol. Agenturet vil ligeledes kunne øge ekspertisen gennem udarbejdelse og formidling af uddannelsesmateriale og håndbøger. EFCA kan også give velunderbyggede anbefalinger om effektive metoder til håndhævelse af forordninger om kontrol, overvågning og tilsyn.

4.Forordningen dækker fælles udnyttelse af kapacitet, herunder til planlægning og gennemførelse af operationer, der tjener flere forskellige formål, og fælles udnyttelse af aktiver og andre ydelser på tværs af sektorer og grænser. Herved vil EFCA kunne øge sin kontrol og inspektioner og foretage nye former for operationer, der har til formål at afsløre kriminelle aktiviteter, sætte en stopper for ulovlige handelsruter og sikre, at EU-retten og den nationale lovgivning håndhæves. Chartring af et patruljefartøj gør det muligt at anlægge en effektiv tilgang, der tjener flere formål, med henblik på ikke alene at afsløre ulovligt fiskeri og andre kriminelle aktiviteter, men også at støtte en mere effektiv forvaltning af EU's ydre grænser generelt.

2015/0308 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF) nr. 768/2005 af 26. april 2005 om oprettelse af et EF-fiskerikontrolagentur

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg,